PÁLYÁZATI FELHÍVÁSA
 
a Pilisvörösvár, Szent Erzsébet u. 37. szám
alatti ingatlan (hrsz. 3684 és 8090) bérbeadására
 

1.      A pályázat tárgya: A sportpálya sportcélú bérlése. A nyertes pályázó köteles sportpályaként működtetni, gondozni, karbantartani és hasznosítani a létesítményt, az eddigi profil és gyakorlat változatlanul hagyása mellett. Köteles biztonságos és kulturált körülményeket biztosítani a pilisvörösvári sporttelepen a pályát használó egyesületek és tömegsportolók részére, azaz folyamatosan biztosítani a sporttelep üzemeltetését, a létesítmény karbantartását, biztosítani a pályagondnoki feladatok ellátását, a sporttelep értékeinek gondosabb megóvását, a létesítmények folyamatos fejlesztését.

 

A nyertes pályázóval határozatlan idejű bérleti szerződés megkötésére kerül sor. (*) 

 

2.      A pályázó: Bármely természetes vagy jogi személy, jogi személyiség nélküli gazdasági társaság pályázhat. Több pályázó is nyújthat be közösen pályázatot, illetve egy pályázó pályázhat az ingatlannak csak egy részére is. Szerződéskötésre kizárólag a nemzeti vagyonról szóló 2011. évi CXCVI. törvény előírásainak megfelelő átlátható szervezettel kerülhet sor.

 

3.      Az ingatlan címe: 2085 Pilisvörösvár, Szent Erzsébet u. 37., hrsz.: 3684 és 8090.

 

4.      Az ingatlan műszaki adatai: 17.148 + 1.802 m2-es területen fekszik, az összes hasznos alapterülete 18.950 m2.

 

5.      A sporttelep létesítményei:
  1 db öltözőépület és kiegészítői, összesen 169,5 m2  fedett terasz, szertár, öltöző (hazai), fürdő (hazai), WC (hazai), bírói öltöző, előtér, zuhany, öltöző (vendég, fürdő (vendég), WC (vendég), mosókonyha,  

  1 db füves labdarúgó nagypálya

  1 db műfüves labdarúgó pálya (20x40)

  1 db aszfaltos kézilabda pálya (20x40)

  1 db gyermekjátszótér

  1 db kisméretű műfüves pálya

  1 db öltöző és szertár épület

  1 db melléképület illemhelyekkel és tárolóval

  1 db Klubház-büfé épület

  1 db 25 gépjármű befogadására szolgáló betonozott parkoló terület  

  Lelátók, padok

  Egyéb zöld területek, utak

 
6.      A sportpálya nyitva tartása: naponta 8 órától 21 óráig. 
 

7.      A sportpálya-bejárásra az érdeklődők számára 2012. április 11. napján kerül sor.  Találkozó: 2012. április 11. napján 10 órakor a Pilisvörösvár, Szent Erzsébet 37. szám előtt.

 

8.      A bérlő kötelességei:
1. Minden nap napközben (8 óra és 21 óra között), az ingatlan folyamatos felügyeletét biztosítani az általa megbízott személy állandó jelenléte mellett. Az ingatlan felügyeletét 21 óra és következő reggel 8 óra között időszakos ellenőrzésekkel köteles ellátni, 

2. A sportpálya és a kiszolgáló helyiségek folyamatos tisztán tartása, karbantartása, beleértve az épületek tisztasági festését is, 

3. A pályához tartozó berendezések és eszközök leltár szerinti átvétele, azok rendeltetésszerű használata, folyamatos karbantartása, pótlása, 

4. Az üzemeltetéssel kapcsolatos valamennyi energia- és rezsiköltség (víz, csatorna, gáz, villany, hulladékszállítás stb.) viselése, 

5. A sportpálya épületeinek és a hozzá tartozó berendezéseknek és eszközöknek leltár szerinti átvétele, azok rendeltetésszerű használata, folyamatos karbantartása, pótlása, megőrzése, 

6. A szükséges karbantartások elvégzése mind az épületeken, mind az eszközökön és berendezési tárgyakon, a biztonsági előírások figyelembevételével, 

7. A szükséges hatósági engedélyek beszerzése, azok maradéktalan betartása, 

8. A sportpályát igénybevevők helyfoglalásainak bonyolítása, 

9. A sportpálya nyitvatartási ideje alatt szükség esetén elsősegélynyújtás, valamint az orvosi ellátás elérhetőségének biztosítása, az előírásoknak megfelelően feltöltött mentőláda elhelyezése a jogszabályban meghatározott, hozzáférhető helyeken, 

10. A sportpálya és környéke rendjének, tisztaságának biztosítása, fűnyírás, sövénynyírás elvégzése, szükség szerint locsolás, 

11. Vagyonvédelmi ellenőrzések elvégzése legalább havonként, rongálás, lopás, károkozás stb. ellen az önkormányzat javait védeni, ill. azonnal értesíteni a tulajdonost, 

12. A sportpálya folyamatos felügyeletének ellátása, 

13. A tulajdonos önkormányzat részére évente legalább egy alkalommal jelentés küldése a fontosabb eseményekről, 

14. Az ingatlan állagmegóvása, 

15. A nem rendeltetésszerű és a rendeltetésszerű használattal kapcsolatosan a sportpályában, annak berendezésében, keletkezett károk helyreállítása, megtérítése (a bérlet ideje alatt a bérbeadótól bérlő semmiféle kárának megtérítését nem kérheti), 

16. A szükséges működési és egyéb engedélyek beszerzése, 

17. A sporttelep pályáinak használatát irányítani, a pályák egyenletes kihasználtságát megszervezni, a város polgárai (magánszemélyek, oktatási intézmények, egyesületek, gyermekek, felnőttek) számára a sportpályák használatát összehangolni, koordinálni, 

18. Vezetni a sporttelep pályáinak használatára vonatkozó pályabeosztási táblázatot: összegyűjteni a pályahasználati igényeket, azokat összehangolni, táblázatba rendezni, és jól látható helyen, a sporttelepen kifüggeszteni, 

19. Gondoskodni arról, hogy a beosztás szerinti időben az egymást váltó pályahasználók a pályát időben elhagyhassák, ill. átvehessék, 

20. Pályák használati rendjének meghatározása, pályahasználati díjak beszedése. 

21. Az egyes pályák tekintetében konkrétan a következő feladatokat folyamatosan végezni kell: 

1)      A füves nagypálya: a fű nyírása, a fű minőségének megőrzése: öntözés, műtrágyázás, hengerlés, fűszellőztetés, lazítás, az évszaknak megfelelő gyepkarbantartási munkák rendszeres elvégzése. 

2)      A nagy műfüves pálya: A pálya borításának folyamatos karbantartása, a műfű tisztítása és a gumi granulátum pótlása. 

3)      Aszfaltos kézilabda pálya (20x40): A pályának és kiegészítő egységeinek karbantartása, 

4)      Gyermekjátszótér: Általános karbantartás és takarítás. A játszótéri tárgyak balesetmentesítési átvizsgálása. A játszótér nyitása és zárása. A játszótéren és a sportpályán található padok és asztalok körül, a kerítés mindkét oldalán, valamint a növényzet között elszórt szemét összeszedése minden nap.  A hulladékgyűjtők kiürítése, hulladék elszállítása.  A játszótéren található gumiburkolat folyamatos tisztántartása. Naponta a világítás ellenőrzése, szükség esetén javíttatása. Eszközök üzemképességének ellenőrzése, üzemképtelenség esetén-üzemen kívül helyezés, és annak táblával való jelzése, az eszközök megjavítása. A játszótér és sportpálya kapuinak és kerítésének rendszeres ellenőrzése, hiba esetén annak megjavítása, és az elvégzett munkák jelzése a tulajdonos felé.

5)      Kis műfüves pálya: A pálya borításának folyamatos karbantartása, a műfű tisztítása, terület tisztítása és a gumi granulátum pótlása. 

6)      Öltöző- és szertárépület: Az épület karban tartása, takarítása, éves belső komplett higiéniai festése. 

7)      Melléképület illemhelyekkel és tárolóval: Az illemhely folyamatos tisztán tartása, a tároló helység őrzése (jelenleg Galambász Egyesület bérli).

8)      Klubház-büfé épület: Jelenleg külön bérleti szerződés keretében a Nexus Kft. üzemelteti. Mindenkori feladat: folyamatos tisztán tartás, a büfé üzemeltetése.

9)      Parkoló terület: tisztítás, síkosságmentesítés.

10)   A sportcentrum egész területén: 
  a gyepfelület, valamint a kb. 450 m hosszú Leilandi hamisciprus sövény, továbbá a területen található fák nyírási, ápolási munkáinak elvégzése, a lehullott lomb összeszedése, gyomirtás vagy kézi gyommentesítés szükség szerint, a hulladék összegyűjtése, annak elszállítása, kulturált környezet kialakítása és fenntartása, naponta a tisztaság ellenőrzése és annak megtartása, hazai mérkőzések utáni nagytakarítás.

  a létesítmény nyitása és zárása a Házirendben megadott nyitvatartási időpontok szerint, 

  az építmények, berendezések és közművek állapotának figyelemmel kísérése, napi ellenőrzése, az esetleges hibák haladéktalan kijavítása, jelentése a tulajdonos felé, 

  a sportcentrum nyitvatartási idejében a haszonbérlő vagy megbízottja elérhetőségének biztosítása, 

  a nagy műfüves pálya, illetőleg szükség esetén a többi pálya használatának beosztási, szervezési munkáinak elvégzése.

 

9.      A bérlő jogai:

1. A nyertes pályázó határozatlan idejű bérleti jogot szerez a teljes sporttelep bérlésére, kivéve a Klubház-büfé épületét. 

2. Bérlő a műfüves pályát és a füves nagypályát a pilisvörösvári bejegyzett sportegyesületek által nem használt időben − kizárólag sporttevékenység céljára − saját hasznára kiadhatja. 

3. A nyertes pályázó (bérlő) jogosult a sportteleppel kapcsolatos összes bevétel beszedésére (sportpályák), kivéve a Klubház-büfé épületét. 

4. A sporttelep fejlesztésével kapcsolatos minden kérdés külön megállapodás tárgyát képezi. 

 

 

 

10.  Egyéb feltételek:
1. Bérlő köteles lehetővé tenni, hogy a sporttelepet az alábbi pilisvörösvári sportegyesületek továbbra is legalább az alábbi feltételek szerint használhassák: 

-                      Pilisvörösvári Labdarúgó Sport Egyesület (PLSE): Max. az Önkormányzat által 2012-re meghatározott pályahasználati díjat fizet, amely évente az előző évi KSH szerinti infláció mértékével emelkedhet. Ezért cserébe használhatja a következő létesítményeket: 

     Nagy füves pálya: valamennyi korosztály sorsolás szerinti bajnoki, kupa, edző mérkőzései időpontjában, valamint edzésekre hétfőtől péntekig, 14-órától sötétedésig, kivéve a Szabadidő Egyesület által használt időpontokat. Tanítási szünetben 8 órától 14-óráig is. 

     Öltözők és vizesblokkok, valamint a lelátók használata: a mérkőzésekhez és az edzésekhez szükséges időpontokban. Játékvezetői öltözőket a mérkőzések alkalmával. 

     Nagy műfüves pálya: H-P 14-17-ig. Tanítási szünetekben délelőtt is. Hétvégeken esetenként egyeztetve a PUFC-cal és a Szabadidő Sportegyesülettel. 

     Mosókonyha és szertár: kizárólagos használat, szükség szerint.

     Tárlóhelyiség (a clubhelyiséghez tartozó vizesblokk mellett): szükség szerint. 

     Kis műfüves pálya: kizárólag U13 vagy kisebb korosztályok számára, tetszőlegesen, szükség szerint használhatja.

-              Pilisvörösvári Szabadidősport Egyesület: Max. az Önkormányzat által 2012-re meghatározott pályahasználati díjat fizet, amely évente az előző évi KSH szerinti infláció mértékével emelkedhet. Ezért cserébe használhatja a következő létesítményeket:

     Nagy füves pálya, öltözők, vizesblokkok, játékvezetői öltözők: öregfiú labdarúgó csapat mérkőzéseinek sorsolás szerinti idejére (általában hétfőn du., esetenként más napokon). 
     Nagy műfüves pálya: kispályás amatőr labdarúgó bajnokság mérkőzéseinek idejére (szombat délutánonként, vasárnap délelőttönként, egyéb munkaszüneti napokon) 

     Salakos futópálya és a pályákon kívüli zöld területek: tetszőleges időpontban. Lelátókat a mérkőzések ideje alatt. 

-                      Pilisvörösvári Utánpótlás Labdarúgó Futball Club: Max. az Önkormányzat által 2012-re meghatározott pályahasználati díjat fizet, amely évente az előző évi KSH szerinti infláció mértékével emelkedhet. Ezért cserébe használhatja a következő létesítményeket:

     Nagy füves pálya: valamennyi korosztály sorsolás szerinti bajnoki, kupa, edző mérkőzései időpontjában, valamint edzésekre hétfőtől péntekig, 14-órától sötétedésig, kivéve a PLSE és a Szabadidő Egyesület által használt időpontokat. Tanítási szünetben 8 órától 14-óráig is használható. 

     Kis műfüves pálya: tetszőlegesen, szükség szerint, kizárólag U13 vagy kisebb korosztályok számára. Ingyenes használat),

-                       Pilisvörösvári Terranova Kézilabda Sportkör: 

     Aszfaltos kézilabdapálya: hétfőtől péntekig 14-órától sötétedésig, esetenként hét végén. Tanítási szünetben 8 órától 14-óráig is ingyenesen használhatja. 

-                       Magyar A/49 Postagalamb Egyesület:
      Öltöző épülete mögötti, valamint az öltöző és a clubhelyiség közötti terület, parkoló, clubhelyiség: versenyek alkalmával ingyenes használat. 

-                       Magyar Postagalamb Sport B-19 Egyesület:
     Öltöző épülete mögötti, valamint az öltöző és a clubhelyiség közötti terület, parkoló, clubhelyiség: versenyek alkalmával ingyenes használat. 

-                       V 121 Galambtenyésztő Egyesület:
     Öltöző épülete mögötti, valamint az öltöző és a clubhelyiség közötti terület, parkoló, clubhelyiség: versenyek alkalmával ingyenes használat.

-                       Pilis Cross Country Club:
     A salakos futópályát, a pályákon kívüli zöld felületeket és a parkolót:  edzéseikhez ingyenesen használhatják.

 

2. Amennyiben Bérbeadó (Önkormányzat) a későbbiekben további egyesületeket nevez meg, Bérlő ezek számára is köteles biztosítani a sporttelep ingyenes vagy kedvezményes használatát. 

3. Bérlő köteles lehetővé tenni, hogy a Pilisvörösváron működő állami vagy önkormányzati fenntartású intézmények (pl. iskolák, óvodák) igényük esetén, évente egy alkalommal, előre egyeztetett időpontban az ingatlant ingyenesen használhassák (pl. iskolai sportnap, mentős nap stb.) 

4. Bérlő köteles lehetővé tenni, hogy Pilisvörösvár város lakossága a füves nagypálya körüli futópályát, az aszfaltos kézilabdapályát és a játszóteret teljes nyitvatartási időben ingyenesen használhassa, kivéve a bejegyzett pilisvörösvári sportegyesületek által használt időpontokat. 

5. Bérbeadó (önkormányzat) bérlővel előre egyeztetett időpontban jogosult az ingatlan területén ingyenesen önkormányzati rendezvényeket tartani, bérlő pedig köteles ezt bérbeadó részére lehetővé tenni. 

6. Bérlő köteles térítésmentesen rendelkezésre bocsátani a sporttelepet a Bérbeadó vagy az általa megjelölt rendező szervezet számára minden olyan rendezvény céljára, amely nagy tömegeket mozgat meg, ingyenes a város polgárai számára, és amelyet az önkormányzat írásos nyilatkozattal támogat. 

7. Bérlő az ingatlan alaptevékenységtől eltérő bármilyen jellegű hasznosítása, felújítása, átalakítása előtt köteles beszerezni Bérbeadó engedélyét. 

8. A pályázatokat magyar nyelven kell benyújtani. 

9. Az eljárásban az összességében legjobb ajánlatot adó pályázót hirdetheti ki nyertesnek a Képviselő-testület. 

 

11.  Bérleti díj és egyéb feltételek: 
1. A bérleti díjat 3 havonta, számla ellenében előre kell megfizetnie a bérlőnek tárgyidőszak 5. napjáig. 

2. A bérleti szerződés megkötésekor, a bérlő 3 havi bérleti díjnak megfelelő (áfa nélkül értendő) kaució megfizetésére köteles. 

3. A bérleti díj mértéke minden év április 1-jétől indexálásra kerül a KSH szerinti megelőző évi hivatalos infláció mértékével. 

4. A bérleti díj a rezsit nem tartalmazza, amelyet a bérlőnek külön kell megfizetnie. A bérlőnek a bérleti szerződés megkötése után a mérőórákat saját nevére kell átíratnia. 

5. A bérleti díj első havi díja, illetve az üzemeltetési költségek fizetésének kezdő napja a birtokbaadás napja. 

6. Bérbeadó semmilyen körülmények között nem tartozik felelősséggel bérlő üzletmenetéért, azt bérlő saját kockázatára végzi. 

 

12.  A pályázatnak tartalmaznia kell: 
1. A pályázó adatait (név, székhely, telefon) és nyilatkozatát arról, hogy a pályázati feltételeket elfogadja és hogy a nemzeti vagyontörvény szerint átlátható szervezetnek minősül. 

2. A 2012. évi havi bérleti díjra, illetve a fizetési feltételekre vonatkozó ajánlatot (rezsi nélkül). 

3. A pályázatnak tartalmaznia kell a hasonló tevékenységi körre vonatkozó esetleges referenciákat. 

4. A pályázat szöveges része térjen ki a pályázó ingatlanbérlettel kapcsolatos elképzeléseire a sportpálya profilon belül. 

5. Pályázó képviselőjének aláírási címpéldány másolata. 

 

13.  A pályázatok benyújtása: A pályázatokat zárt borítékban, postai úton vagy személyesen kell benyújtani Gromon Istvánnak, Pilisvörösvár Város Polgármesterének.

Cím: 2085 Pilisvörösvár, Fő tér 1., Pilisvörösvár Város Önkormányzata - Gromon István polgármester. A borítékra kérjük ráírni: „Sportpálya bérleti pályázat. A borítékot csak a Bíráló Bizottság bonthatja”. A borítékon a feladót nem szabad feltüntetni.

 
14.  A pályázatok beérkezésének határideje: 2012. április 23.

 

15.  A pályázatok bontása: A pályázatokat Pilisvörösvár Város Önkormányzatának Bíráló Bizottság bontja 2012. április 25. napján 10 órakor, a Polgármesteri Hivatal Jegyzői szobájában. A pályázatokkal kapcsolatos eljárást lezáró döntést Pilisvörösvár Város Önkormányzatának Képviselő-testülete hozza meg. 

 

16.  Felvilágosítás kérhető: Majtényi Bernát, Műszaki Osztály, Tel: 26-330-233/156 mellék 

(*) A nyertes pályázóval határozatlan idejű bérleti szerződés megkötésére kerül sor. A bérleti szerződéssel kapcsolatos feltételeket Pilisvörösvár Város Önkormányzatának Képviselő-testülete fogadja el a nyertes pályázatot elbíráló ülésén. A Képviselő-testület fenntartja magának a jogot, hogy a pályázati eljárást eredménytelennek nyilvánítsa, illetve hogy a legjobb ajánlatot adó pályázóval tárgyalásokat kezdeményezzen. Az ajánlatok benyújtása önkéntes, azért díjat, költséget stb. a pályázó nem kérhet.

 

Jelen pályázatot a Polgármesteri Hivatal hirdetőtábláján, a pilisvörösvári hirdetőtáblákon és a www.pilisvorosvar.hu honlapon kell megjelentetni.

 

A Képviselő-testület felkéri a Jegyzőt, hogy a pályázati felhívást haladéktalanul jelentesse meg a helyben szokásos módon, a hirdetőtáblákon és honlapon.

 

Határidő: folyamatos                                                                           Felelős: Folyamatos 

 

